Demoniese kunswerk in skole- ŉ Christelike reaksieArgieffoto Deur Mike Burnard Oorspronklik gepubliseer deur InContext. Lees die oorspronklike artikel hier. ŉ Video is op Maandag 21 Oktober op sosiale media gelaai deur ŉ ouer (Andrew Anderson van Richardsbaai, Suid-Afrika) oor “sataniese” kunswerke wat uitgestal is deur ŉ gr. 12-leerder van Grantleigh College, Richardsbaai. Een van die kunswerke beeld Jesus uit as ŉ nar (soortgelyk aan die McDonalds’-gelukbringer, Ronald McDonald) en ander is papier mâché-beelde van ŉ figuur met horings, gemaak van bladsye uit die Bybel wat opgeskeur is. Die video verskaf baie min konteks en bevat geen van die verduidelikings wat die leerder saam met elke kunswerk opgesit het nie. Die video het soos ŉ veldbrand versprei en mense was woedend en het optrede geëis. Protesoptrede is gereël en gemeenskappe reg oor Suid-Afrika het hul woede uitgespreek oor die “godslasterlike” kuns van die jong leerder. Voor die einde van die dag het talle koerante ook die storie gepubliseer – met verskillende menings en verskillende interpretasies. Berigte wat Maroela Media oor die aangeleentheid gepubliseer het, kan hier en hier besigtig word. Die leerder het gereageer deur sy redes agter elke werk (wat opgesit is saam met die kunswerke wat uitgestal is – maar wat die videonemer op geen manier probeer insluit het nie) te herhaal. Dit het hy gedoen weens die “omvang van die polemiek wat daarop gevolg het”, nadat sy kunsuitstalling “uitgelek” is sonder sy toestemming. Hy het verduidelik: “Die kunswerk in hierdie uitstalling ondersoek die kommersialisering van hedendaagse georganiseerde godsdiens, sowel as die geldelike uitbuiting van gelowiges deur gierige individue wat wegkruip agter die skyn van die kerk of soortgelyke godsdienstige instellings. “Hulle [die kunswerke] vergestalt (deur middel van die gebruik van [bestaande] godsdienstige kunswerke) hoe hedendaagse godsdiens oppervlakkig geraak het. In plaas daarvan om hul geloof uit te leef op ŉ diep, oënskynlik betekenisvolle vlak en werklik die moed te hê om metafisiese vrae te vra, verbruik baie mense bloot hul godsdiens op dieselfde manier as enige ander produk,” het hy verduidelik. Die leerder het gesê hy het die nar Ronald McDonald gebruik as ŉ simbool van “die besmetting van geloof deur die verbruikerskultuur”. “Ronald McDonald word nie gebuik as ŉ bespotting van enigiemand se persoonlike verlosser nie, maar as ŉ simbool van die mishandeling en misbruik daarvan,” het die leerder voortgegaan. Hy het gesê hy gee nie om wat mense glo nie: “Ek wiI bloot die moontlike risiko’s beklemtoon in die manier waarop hulle [mense] dit glo. Vir ŉ gemeenskap wat oorheers word deur ŉ idee-gedrewe kultuur, is die inhoud van jou gedagtes miskien die belangrikste en uitbuitbaarste.” Hy het die aannames wat oor sy kuns gemaak is op sosiale media veroordeel en gevra dat “voordat almal praat, hulle miskien dink “. Die insident in Richardsbaai het ŉ soortgelyke reaksie veroorsaak as die kunsuitstalling in Israel in Januarie vanjaar toe ŉ standbeeld van ŉ “gekruisigde Ronald McDonald” protes uitgelok het van die land se Arabiese Christenminderheid. Sulke gevalle laat ŉ mens jou afvra: Hoe behoort Christene te reageer op sulke gebeure en hoogs emosionele inskrywings op sosiale media? Watter doel dien dit om dit aan te stuur na soveel mense as moontlik en ŉ “heilige woede” in die harte van die ontvangers te veroorsaak, of behoort daar ŉ ander reaksie te wees? Vyf dinge moet oorweeg word voordat jy reageer: ŉ Plaaslike pastoor, wat ŉ verbintenis met Grantleigh College het, Jason Currie, het sy pyn soos volg uitgespreek: “Dit bekommer my dat baie Christene meer besorg is oor ons simbole van heiligheid as heiligheid self. Dit is ŉ mens, iemand se kind. Hy is nie die vyand nie. Hy is geskape na God se beeld met ŉ briljante intellek op baie gebiede. Maar hy het ŉ kant van die kerk ervaar wat ons verag en oor skaam is. Tog tel ons klippe op om te gooi na iemand wat die kerk wat ons geskep het kritiseer. Ek wens hy het die liefdevolle, verlossende, vergewendgesinde almagtige God ervaar of gesien wat ek ervaar het in plaas van die hol bedrog en godsdienstigheid wat hy leer ken het. Terwyl ek saamstem met van sy kuns, is daar baie daarvan waarmee ek nie saamstem nie. Maar sy uitdrukking van sy persoonlike reis van godsdiens na ateïsme breek my hart, omdat wat hy ervaar het en uitbeeld as die waarheid, ver van die waarheid van God se Woord en die Here is wat ek in my hart ervaar het. Mense is woedend oor sy uitbeelding van Christus en die gebruik van Christelike items. Aan die klipgooiende Christene: oorweeg of Jesus jou sou gelukwens met jou verdediging van die Bybel wat opgeskeur word of met jou gebede om sy verlore seun terug te bring.” Tydens ŉ besoek aan Egipte het een van die kerkleiers vertel hoe hy homself sien sit deur Jesus se oë en die wêreld en die mense dophou deur die oë van ŉ liefdevolle Verlosser. Hy het vertel hoe sy hele uitkyk verander het van veroordeling na liefde – vir terroriste, vir Moslems, vir sy vervolgers, vir sy vyande en vir almal wat hom te na gekom het en hom seergemaak het. 1 Timoteus 2:3-4 dui aan hoe die Here die kunstenaar sien: “So is dit goed en aanneemlik vir God, ons Verlosser, wat wil hê dat alle mense gered word en tot kennis van die waarheid kom.” Ons kan nie reageer op enige ander manier as wat Christus sou nie. Ons moet nie aanstoot neem namens Christus wat meer bekommerd is oor die leerder as wat Hy is oor die kunswerk nie. Ja, daar is ŉ verantwoordelikheid om met die skoolhoof te praat oor die geval, maar ons het geen reg om die student te demoniseer of ŉ mandaat om boodskappe van woede en haat te versprei nie. As Christene gee ons lewe of dreineer ons lewe, daar is geen neutrale gesprek nie. Deur ons inskrywings op sosiale media en ons informele kommunikasie met vriende word ons boodskappers van hoop of boodskappers van woede en vrees. Die Bybel onderhandel nie oor hoe en wat ons kommunikeer nie. Efesiërs 4:29 verskaf ŉ soliede platform vir hoe om te kommunikeer: “Vuil taal moet daar nooit uit julle mond kom nie; praat net wat goed en opbouend is volgens die eis van omstandighede, sodat dit julle hoorders ten goede kan kom.” Die Bybelse riglyne is ononderhandelbaar duidelik: NET wat goed is en wat help om ander mense op te bou. Dit sou ŉ meer Bybelse benadering wees om na die kunswerk te verwys deur gebed vir die kunstenaar te vra en nie die kunswerk te veroordeel nie. Dit sou ook gehelp het om die rede agter die kunswerk te begryp en ŉ bietjie krities na te dink oor die kunstenaar se bekommernisse en motiverings – die kunstenaar se begrip en ervaring van geformaliseerde Christelikheid het sy kuns beïnvloed. Maar selfs ŉ versoek om gebed moes nie buite die plaaslike gemeenskap versprei wees nie. Mnr. Currie het, toe hy mnr. Anderson se kommer oor die kunswerk hanteer het, voorgestel dat hy “formeel met die skool praat”, net om vas te stel dat die video opgelaai is kort na hul gesprek. Selfs al was hierdie geval algemene kennis in Richardsbaai, was dit steeds privaat vir die plaaslike gemeenskap. Daar was geen rede om dit nasionaal, of selfs wêreldwyd, openbaar te maak nie deur kwessies (en mense) bloot te stel wat deur die plaaslike gemeenskap opgelos kon word nie. Dit het byna geen waarde vir die gemeenskap buite Richardsbaai om berou en optrede te eis vir ŉ geval waarby hulle glad nie betrokke is nie. Deur gevalle van hierdie aard op sosiale media te plaas deur, in sy eie woorde, ŉ “ontstelde” ouer, word dit ‘n bron van skindernuus wat lei tot woede wat geen doel dien in die koninkryk nie. Albei partye, mnr. Anderson en die skool, leer uit hierdie voorval. Die Christelike gemeenskap moet altyd waaksaam wees wanneer ons in gesprek tree met die wêreld. Die vraag is nie of ons moet opstaan waarvoor ons glo nie, maar HOE ons opstaan wat belangrik is. Dit bly ŉ beginsel wat die moeite werd is om na te streef in alle omstandighede. Christus het sy volgelinge opgestel (Matteus 5:14-16) in ŉ donker en sondige wêreld as bakens van lig, nie optiese waarnemers nie: “Laat julle lig so voor die mense skyn, dat hulle julle goeie werke kan sien en julle Vader wat in die hemel is, verheerlik.” Die 2017-rolprent, The Music of Silence (Italiaans: La musica del silenzio), gegrond op die 1999-roman met dieselfde naam geskryf deur die tenoor Andrea Bocelli, sluit af met hierdie woorde: “Liewe Veronica, my liewe kinders, elke lewe is ŉ wonderlike storie wat werd is om vertel te word. Elke lewe is ŉ kunswerk en as dit nie so lyk nie, is dit dalk net nodig om die kamer te verlig waarin dit is. Die geheim is om nooit op te hou glo nie, om te vertrou in God se plan vir ons, blootgelê in die tekens waarmee Hy ons die weg wys. As jy leer om te luister, sal jy vind dat elke vorm van lewe met ons praat oor liefde.” As ons net kon leer om die “kamers” te verlig waarin die harte van mense is wat ons aanstoot gee. As ons net die liefde van ŉ God wat verby die aanstoot, die slae, die houe, die beledigings, die spottery en die skinderpraatjies gekyk het, en vergewe het met alles wat Hy gehad het, kon begryp. Ons het geen ander keuse as om met Christus se woorde saam te stem wanneer Hy sê: “Vader, vergewe hulle, want hulle weet nie wat hulle doen nie” (Lukas 23:34). Wanneer ŉ mens inskrywings op sosiale media lees wat – doelbewus of onopsetlik – ŉ siel demoniseer vir wie Christus gesterf het, moet die resultaat nooit oordeel wees nie, maar smart. Die volgende woorde is van toepassing en behoort ons geestelike kompas te wees wanneer ons Christus volg: “Moenie wraak neem nie, geliefdes, maar laat dit oor aan die oordeel van God. Daar staan immers geskrywe: ‘Dit is my reg om te straf; Ek sal vergeld,’ sê die Here. As jou vyand honger is, gee hom iets om te eet; as hy dors is, gee hom iets om te drink; want deur dit te doen, maak jy hom vuurrooi van skaamte.” Moet jou nie deur die kwaad laat oorwin nie, maar oorwin die kwaad deur die goeie” (Romeine 12:19-21). BRONNE https://www.timeslive.co.za/news/south-africa/2019-10-22-watch-pastor-slates-matric-pupils-satanic-artwork-at-kzn-school/ https://www.timeslive.co.za/news/south-africa/2019-10-23-my-art-is-not-satanic-its-about-greed-in-organised-religion-saysmatric-pupil/ https://www.facebook.com/jason.currie.585/posts/10157332341780861